
A V I Z

asupra Proiectului de Lege pentru modificarea art.16 alin.(1) lit.e) din Legea nr.448/2006 privind protecţia şi promovarea persoanelor cu handicap
În conformitate cu prevederile art. 95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea art.16 alin.(1) lit.e) din Legea nr.448/2006 privind protecţia şi promovarea persoanelor cu handicap, trimis cu adresa nr. PL-x 267 din 9 mai 2011, înregistrat sub nr.31/422 din 12 mai 2011.
Senatul, în calitate de primă Cameră sesizată a adoptat această iniţiativă legislativă în şedinţa din 4 mai 2011.
Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege menţionat mai sus, în şedinţa din 24 mai 2011.
Iniţiativa legislativă are ca obiect de reglementare  modificarea lit. e) a alin. (2) al art. 16 din Legea nr. 448/2006 privind protecţia şi promovarea drepturilor persoanelor cu handicap, republicată cu modificările şi completările ulterioare, în vederea asigurării persoanelor cu handicap, accesul la educaţie, indiferent de vârstă.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.1416 din 2 decembrie 2010 şi punctul de vedere favorabil al Guvernului, transmis cu adresa nr. 312 din 11 februarie 2011. 

În urma dezbaterilor, cu unanimitate de voturi, s-a hotărât avizarea favorabilă a proiectului de lege. 
Iniţiativa legislativă  face parte din categoria legilor organice.

